Skade in Turkye beloop meer as $100 miljard‘n Turkse vlag waai oor die puin van vernietigde geboue in Antakya, Hatay (14 Februarie 2023) (Foto: Hassan AYADI / AFP) Die Turkse president Recep Tayyip Erdogan het Maandag gesê die koste van die skade van verlede maand se verwoestende aardbewing beloop ongeveer $104 miljard. Skenkers by ŉ konferensie in Brussel het onderneem om Turkye en Sirië te help. Ursula von der Leyen, president van die Europese kommissie, het die EU-fondsinsamelingsveldtog begin deur $1,1 miljard te belowe vir herstelwerk in Turkye en $108 miljoen vir humanitêre hulp in Sirië. “Die behoeftes van die oorlewendes is nog steeds reusagtig en moet dringend hanteer word,” het Von der Leyen gesê. Erdogan het via ŉ regstreekse verbinding uit Turkye gewaarsku dat dit onmoontlik vir enige land sou wees om ŉ ramp van dié omvang op sy eie te kan hanteer. Die katastrofiese aardbewing van 7,8 het stede verwoes. Meer as 50 000 mense is oor die suidoostelike dele van Turkye en in dele van die oorloggeteisterde Sirië oorlede. Miljoene is dakloos gelaat en verlede week se oorstromings het slegs bygedra tot die verwoesting. Die Verenigde Nasies (VN) beraam Sirië se herstelkoste op ongeveer $14,8 miljard. Noodreddingsgroepe het skenkers gemaan om aan hul beloftes te voldoen ná die VN gekla het oor die trae reaksie op die versoek wat hy in die middel van Februarie gerig het vir dringende fondse. Die Internasionale Reddingskomitee (IRC) het gesê hy sal minstens seker maak dat die VN se noodversoek van $1 miljard vir Turkye en $387 miljoen vir Sirië ten volle gefinansier is. “Dis nou ŉ maand sedert die aardbewing en die situasie in die betrokke streke bly beroerd,” sê Tanya Evans, IRC-direkteur vir Sirië. “Met talle huise wat verwoes of beskadig is, het mense geen ander keuse nie as om in oorbevolkte skuilings, waar daar nie voldoende hulpbronne is nie, te bly.” Die SAPD se honde-eenheid in Turkye (Foto verskaf) Duitsland het onderneem om sy ondersteuning vir die slagoffers te verdubbel na €240 miljoen (sowat $255 miljoen) en Frankryk het ook ŉ bykomende €12 miljoen beloof. Turkye bly ŉ sleutelvennoot vir die EU selfs al is daar soms spanning tussen die lande en die groep lande gee reeds miljarde in hulp om vlugtelinge uit Sirië se 12 jaar lange oorlog te help. Die regering van die Siriese president Bashar al-Assad, wat regmatig verklaar is deur die Weste sedert die gewelddadige ingryping wat die voortgesette burgeroorlog veroorsaak het, is nie betrokke by die konferensie nie. Die ministerie van buitelandse sake in Damaskus het gesê hy “betreur” die konferensie in Brussel sonder betrokkenheid van Siriese owerhede. Alhoewel internasionale reddingspanne en hulp vinnig na Turkye ontplooi is, het humanitêre organisasies groot hindernisse beleef om streke in die noorde van Sirië te bereik. VN-ondersoekbeamptes sê die gebied het die “episentrum van verwaarlosing” geword te midde van faksies wat teen mekaar oorlog voer en die internasionale gemeenskap wat weifel om die hulp vry te stel. Pres. Recep Erdogan. (Foto: Turkse presidensie via AP) “Sirië verdien die wêreld se solidariteit en ondersteuning,” het Fabrizio Carboni, Midde-Ooste-direkteur vir die Internasionale Komitee van die Rooi Kruis, gesê. “Ondanks die grootskaalse behoeftes, wat ná die aardbewing slegs verdiep het, is ons werk in Sirië tot ŉ groot mate gebrekkig gefinansier.” Assad het intussen oproepe en humanitêre hulp van Arabiese leiers begin ontvang. Analiste voer aan dit kan die begin van verbeterde bande tussen die lande wees. Hy het Sondag vir die tweede keer sedert die aardbewing in die Verenigde Arabiese Emirate aangekom. Dié land het reeds meer as $100 miljoen se bystand beloof. Assad se grootste finansiële ondersteuner, Rusland, is uit die Brussel-konferensie verban weens die land se inval in Oekraïne.